২০০৯ সাল নাগাদ শুরু করেন টেলিকম সংস্থার হয়ে প্রথম ব্যবসা। জিএসএম টাওয়ারের অ্যান্টেনা লাগানোর কাজ। ইউনিনর সংস্থার হাত ধরে ব্যবসা শুরু। বছর দেড়েক ওড়িশার বিভিন্ন ছোটবড় শহরে চুটিয়ে ব্যবসা করেন নমিতা। সেই সময় ব্যবসার মূল মন্ত্র যে মানুষের সঙ্গে ভালো ব্যবহার সেটা দ্রুত শিখে ফেলেন। জনসংযোগ করতেও দারুণ ভালোবাসতেন। ২০১১ সালে বিয়ের আগেই ইউনিনর সংস্থা ব্যাকফুটে চলে যায়। আর ব্যবসাতেও ইতি টানতে বাধ্য হন নমিতা নায়েক। কলকাতায় আসার পর নতুন করে আবার ভাবতে থাকেন। এই ব্যস্ত শহরের সমস্যাগুলো বুঝতে শুরু করেন। দেখেন এত মানুষ বিভিন্ন জায়গা থেকে আসছেন কলকাতায় কাজের সন্ধানে। কিন্তু থাকার জন্যে কোনও নির্দিষ্ট বন্দোবস্ত নেই। কোনও সুস্থির ব্যবস্থা নেই। বিশেষ করে আইটি সেক্টরে যারা কাজ করেন, কিংবা লেখাপড়া করতে যারা জেলার বিভিন্ন প্রান্ত থেকে কলকাতায় আসেন তাদের অবস্থা বেশ খারাপ। যে যার মত বাড়ি ভাড়া খুঁজছেন। একটা ফ্ল্যাটে চারটে বন্ধু একসঙ্গে থাকার জন্যে হন্যে হয়ে ঘুরছেন। থাকার ব্যবস্থা না হয় হল কিন্তু বাকিটা! খাওয়া! লন্ড্রি! বিছানা পত্র সব নতুন করে ব্যবস্থা করা মানে নতুন করে সংসার পেতে বসা। এই অসুবিধের কথা মাথায় আসতেই সমাধানের ছকটাও ভেসে ওঠে।